„Hoţie şi rebelie” - 
banditismul în vremea Zaverei de la 1821 


Bogdan-Vlad VATAVU* 


Abstract 

““Thiet and Rebellion” — Banditry in the Time of Zavera from 1821 

This paper examines the relationship between banditry and revolution during the 
troubled events that captured Wallachia and Moldavia in 1821. While not neglected 
in Romanian historiography, the topic is rarely approached in an analytical and 
critical manner, the bandits associated with the uprising led by Tudor Vladimirescu 
always being portrayed as champions of the social and national ideals promoted by 
the revolutionary programme, although no concrete evidence is given in this sense. 
Therefore, the research questions posed here are the following: do the bandits 
participating in the uprising assume its ideology? Or are they just selfish 
opportunists on the look for plunder? If they do assume an ideology, is it progressive 
or conservative? Or do they join the uprising in order to obtain amnesty for their 
pre-revolutionary crimes, in case the uprising succeeds? 

Asocierea dintre banditism și revoluţie este una foarte frecventă în istoriografia 
de pretutindeni!. Peste tot în lume, cu precădere în vremurile modernităţii timpurii, 
diversi bandiți se alătură mișcărilor populare şi nationale, uneori erijându-se chiar in 
lideri proeminenţi ai acestora. Această asociere conferă adesea mai multă substanță 


* Biblioteca Judeţeană „Octavian Goga”, Calea Dorobanţilor, nr. 104, Cluj-Napoca, 400394, România 
(bogdan_vatavu@protonmail.com). 

' Vezi, de pildă, Eric J. Hobsbawm, Bandits (Abacus, 2001), 106-19; Gilbert M. Joseph, “On the Trail 
of Latin American Bandits: A Reexamination of Peasant Resistance,” Latin american research 
review 25, no. 3 (1990): 7-53; Samuel Brunk, “«The Sad Situation of Civilians and Soldiers»: The 
Banditry of Zapatismo in the Mexican Revolution,” The american historical review 101, no. 2 
(1996): 331-53, https://doi.org/10.2307/2170394; Chris Frazer, Bandit nation: a history of outlaws 
and cultural struggle in Mexico, 1810-1920 (Lincoln: University of Nebraska Press, 2006):188-204. 
Cu privire la aceeasi problematica in spatiul balcanic, vezi John S. Koliopoulos, Brigands with a 
cause: Brigandage and irredentism in modern Greece, 1821-1912 (Oxford [England] : New York: 
Clarendon Press ; Oxford University Press, 1987); Panagiotis Stathis, “From Klephts and Armatoloi 
to Revolutionaries,” in Ottoman Rule and the Balkans, 1760 - 1850: Conflict, Transformation, 
Adaptation ; Proceedings of an International Conference Held in Rethymno, Greece, 13 - 14 
December 2003, ed. Antonis Anastasopoulos (Rethymno: Univ. of Crete, Dep. of History and 
Archaeology, 2007), 167-79; Aleksandar Petrovic, “The Role of Banditry in the Creation of National 
States in the Central Balkans During the 19th Century: A Case Study: Serbia” (MA diss., Simon 
Fraser University, 2003), http://www. rastko.rs/istorija/xix/apetrovic-banditry_eng.html. 


Studia Universitatis Cibiniensis. Series Historica, vol. XIX / 2022, p. 53 - 77 


54  Bogdan-Vlad VATAVU 


politică protestului care le este în mod curent atribuit banditilor în timpurile mai 
puţin marcate de tulburări sociale. Astfel, implicarea în revolte şi revoluţii 
completează tuşele portretului tipic al acelui bandit d’honneur omniprezent la 
începuturile modernității. Raportarea istoricilor la asemenea asocieri este una mai 
mult sau mai putin critică, în funcție de cadrul metodologic şi teoretic abordat de 
fiecare, ceea ce a făcut ca această chestiune să nu primească încă un răspuns larg 
acceptat. Sunt acești bandiți investiţi ideologic în programul revoluțiilor cărora li se 
alătură? Sau doar oportunisti ai jafului legitimat de autoritățile revoluţionare? Daca 
au într-adevăr o ideologie, e aceasta una a progresului social, sau e una 
conservatoare? lar dacă nu sunt interesaţi de chestiunile politice, de ce se implică? 
Vizează ei amnistia pentru faptele lor ante-revolutionare, în caz că insurgenta are 
succes? 

Bazându-mă pe cazuistica pe care ne-o pun la dispoziţie documentele cu privire 
la zavera din 1821, voi încerca în această lucrare să sondez natura relaţiei dintre 
banditism şi revoluţie, şi să schitez nişte răspunsuri la o parte dintre întrebările de 
mai sus. Asemenea altor tentative de acest fel, de prin alte spaţii istoriografice, şi 
aceasta eșuează în a oferi răspunsuri definitive, iar orice concluzii poartă bineînţeles 
marca localismului. Aceasta pentru că banditul — şi transpunerea balcanică 
banditului, anume haiducul — scapă întotdeauna calificărilor categorice?. 

Banditismul și revoluţia, în vremurile primei modernități româneşti, se întâlnesc 
în aceeași frază într-un document oficial, după ştiinţa mea, doar cu o singură ocazie. 
Este vorba despre rezumatul unui tacrir întocmit de Divanul criminalicesc din 
Craiova în cazul unor țărani din mai multe sate din judeţul Dolj, care și-ar fi pus în 
gând „să facă hotie şi rebelie”, cândva în primăvara anului 18425. Cazul este adesea 
citat în istoriografie ca o dovadă a conștiinței revoluţionare de care puteau da 
dovadă haiducii“. Din documentele Divanului însă, legătura dintre revoltă şi 
haiducie nu pare convingătoare nici măcar pentru autorităţile investigatoare însele. 
Dintre cei aproape 40 de indivizi, din 10 sate ale județului Dolj, cercetaţi în dosar, 
doar trei sunt suspectaţi atât de „apostazie”, cât şi de tâlhărie, grosul acuzaților fiind 
implicaţi, în diferite formule, în varii infracțiuni comise pe o perioadă mai lungă. 
„Rebelia” ar fi vizat procurarea de arme din Serbia şi călcarea bâlciurilor de la 
Poiana și Băilești, scopul final fiind „să scoată grecii din tara fiindcă ei au ridicat 
moşiile la preţuri mari şi s-au împovărat clăcile.”* Fiindcă nimic din toate acestea 
nu ajunge să fie pus în practică și fiindcă cei mai multi dintre învinuiți își schimbă 


2 Concluzie la care ajunge şi Paul Sant-Cassia, “«Better Occasional Murders than Frequent 
Adulteries»: Banditry, Violence and Sacrifice in the Mediterranean,” History and Anthropology 12, 

mărturiile de la o instanţă de cercetare la alta, acuzând totodată slujbasii ocârmuirii 
că le-ar fi smuls tacrirurile prin tortură (acuzaţii deloc deplasate în acele vremuri), 
Divanul nu-i poate învinui pe ,,apostati” decât de „vorbe de răscoală”, „şi măcar ca 
acele vorbe se văd izvorâte din băutură de la cârciumă”, astfel încât „nu s-a dovedit 
să fi făcut nici un fel de gătire de arme sau praf, sau de întovărăşire cu alții, mai 
multi, spre a putea face vreo cercare de turburare”*. 

Iar dacă boierilor divaniti le-a fost foarte greu a „face vreo cercare de turburare”, 
istoricilor mai putin entuziaşti cu privire la natura socială a banditismului ar trebui 
să le fie imposibil a argumenta vreo legătură directă între banditism și revoluție în 
cazul țăranilor doljeni acuzaţi de ,,hotie și rebelie”, în 1842. În lipsa unei acţiuni 
directe in acest sens, inclusiv acuzaţiile Divanului și mărturiile ,,apostatilor” pot fi 
puse la îndoială, având în vedere stadiul posibilităților de investigare ale 
momentului. Nu ştim şi nu putem sti ce vor fi pus la cale locuitorii găsiți vinovați de 
„vorbe de răscoală”, nici dacă chiar îşi vor fi închipuit așa ceva. Pentru a putea 
discuta despre banditism şi revoluţie, cred trebuie să facem apel la evenimente 
istorice care se vor fi derulat cu adevărat, şi nu doar în vorbă. lar singurul 
eveniment al modernităţii româneşti care suportă o asemenea discuţie este, 
bineînțeles, Zavera de la 1821. 

Spun ,,bineinteles”, pentru că nu puţini sunt istoricii care au încercat să asocieze 
haiducia cu acest moment definitoriu al istoriei naţionale. C. D. Aricescu, primul 
istoric român care și-a luat sarcina elaborării unei monografii dedicate Zaverei din 
1821, îi adaugă pe lancu Jianu si Gheorghe Cârjaliu eforturilor revoluționare. 
„Amândoui luptară pentru causa sacră — spune Aricescu -, Jianul în tabăra lui 
Tudor, Cârjaliu în tabăra lui Ipsilanti.” Si B. Iorgulescu, în scurta biografie 
dedicată lui Gheorghiţă Gheorghelas, în „Revista pentru istorie, archeologie şi 
filosofie” din anul 1885, face din haiducul buzoian un proeminent participant la 
răscoală, alături de mica sa „ceată de voinici’*. Aserţiunea capătă greutate cu 
adevărat abia în vremea istoriografiei din perioada comunistă, când discuţiile despre 
răscoala lui Tudor sau cele despre haiducie pur şi simplu nu ratează aproape 
niciodată asocierile”. După 1989, puţinii istorici care mai abordează subiectul 


é Chiar si aşa, cei şase indivizi care se vor fi pus de acord să facă „apostazie”, după cum cred boierii 

Române G. Chitiu şi I. Theodorian, 1874), 69. 

istorie, no. VI (1964): 57-58; Sava Iancovici, “Cine este Ghiţă haiducul din 18217,” Studii si articole 
de istorie, no. XI (1968): 211-20; Gârleanu, Haiducie si haiduci, 77 şi 89-96; Andrei Oțetea, David 
Prodan, şi Mihai Berza, Istoria Romîniei, vol. III (Bucureşti: Editura Academiei Republicii Populare 
Romine, 1964), 912; Titus Georgescu şi Laurenţiu Săvoiu, “Trăsăturile sociale şi nationale ale 
haiduciei în Oltenia,” in România si tradițiile luptei armate a întregului popor., ed. Al. Gh. Savu 
(Bucureşti: Editura militară, 1972), 76-78. 

haiduciei nu se leapada nici ei din a aseza pe subiectii lor printre rasculati, adesea 
probandu-si concluziile doar prin apelul la studiile mai vechi!”. 

Cât adevăr să fie totuşi în spusele acestor istorici? Când spun că numeroşi 
haiduci au îngroșat rândurile adunărilor căpeteniilor revoluţionare, istoricii cu 
pricina au fără îndoială dreptate. lancu Jianu este atestat documentar ca făcând parte 
dintre oamenii lui Tudor Vladimirescu, ba chiar îndeplinind şi funcţii diplomatice 
pe lângă pasa de la Silistra!!, iar Gheorghe Cârjaliu apare şi el menţionat în mai 
multe locuri, deşi nu în cele mai eroice dintre ipostaze !?. Alţii, precum Iordache 
Olimpiotul sau loan Farmache, deși rareori identificaţi ca haiduci în istoriografie, 
vor fi avut şi ei o biografie încărcată de fapte de brigandaj, ca mai toți indivizii care 
se trăgeau din familiile de armatoli de pe întinderea Greciei continentale!5. Lor li se 
adaugă numeroşi alti sud-dunăreni pripasiti prin principate la începutul secolului al 
XIX-lea, care se bucură, cu mai multă sau mai puţină indulgență, de statutul de 
haiduci în istoria sau folclorul zonelor din care provin. Asa sunt, de pildă, Ghiţă 
Haiducul!%, Stoian Inge!5, sau fraţii Ghencea şi Bimbaşa Sava'®. Cam la atât se 


10 Săvoiu, Haiducia în Oltenia, 52-55; Daniel Dieaconu, “Panduri, arnăuţi, haiduci şi tâlhari la 1821,” 
Muzeul Naţional XXVI (2014): 45-58; Deşi nu centrată pe problematica haiduciei şi nu în aria 
istoriei sociale, contribuţia lui Nicolae Mihai cu privire la „violenţa revoluționară” merită menţionată 
totuși ca discurs alternativ în peisajul istoriografic post-decembrist, vezi Nicolae Mihai, Revoluția şi 
mentalitatea in Tara Românească: (1821-1848) o istorie culturală a evenimentului politic (Craiova: 
Aius, 2010), 133-40. 

11 Dumitru Bălaşa, “Revoluţia din 1821. Domnul Tudor şi haiducul Iancu Jianu la Muşeteşti si 
Cornățel,” Biserica Ortodoxă Română: Buletin oficial al Patriarhiei Române, no. 3-4 (1982): 376- 
79; Andrei Oțetea et al., eds., Documente privind istoria României. Răscoala din 1821. Documente 
interne, vol. II (Bucureşti: Editura Academiei Republicii Populare Romine, 1959), 79 (doc. 47 din 
18 aprilie 1821 ); Andrei Oțetea et al., eds., Documente privind istoria României. Răscoala din 1821. 
Izvoare narative, vol. V (Bucureşti: Editura Academiei Republicii Populare Romîne, 1962), 76. 

12 Gheorghe D. Iscru et al., Izvoare narative privind Revoluţia din 1821 condusă de Tudor 
Vladimirescu (Craiova: Scrisul Românesc, 1987), 69-71; Oțetea et al., Documente privind istoria 
României. Răscoala din 1821. Izvoare narative, V:64. 

15 Armatolii erau un soi de paznici, nu foarte diferiţi de pandurii si vătafii de plai de la noi, numiţi de 
autorităţile otomane pentru paza împotriva banditilor. John S. Koliopoulos documenteaza viata 
acestor armatoli şi constată că pendulau constant între statutul oficial de armatoli şi cel de klefti 
(bandiți), asemenea pandurilor de la noi, vezi Koliopoulos, Brigands with a cause, 27-35. În 
biografia pe care i-o schiteaza I. P. Liprandi, Iordache Olimpiotul are chiar antecedente haiducesti 
într-una din bandele de cârjali „care devasta împrejurimile muntelui Olimp.”, Oțetea et al., 
Documente privind istoria României. Răscoala din 1821. Izvoare narative, V:414. loan Farmache 
este identificat drept „vestit cap de bandiți” de Aricescu, Istoria revolutiunii române de la 1821, 67- 
69. 

14 Gârleanu, Haiducie si haiduci, 89-93; Lancovici, “Cine este Ghiţă haiducul din 1821?” 

15 Sava Iancovici, “Cîteva date necunoscute despre Stoian Inge Voivoda,” Studii. Revistă de istorie 
XIII, no. 1 (1960): 121-28; Gârleanu, Haiducie si haiduci, 93-96. 

16 Cu privire la aceştia și antecedentele lor banditesti vezi A. Constantinescu and C. N. Coman, “Date 
noi privind participarea unor bulgari la răscoala din 1821 in Tara Românească,” Romanoslavica IV 
(1960): 239-49. Despre Bimbasa Sava stim ca in 1802 a jefuit familia domneasca in timp ce se 
retrăgea in Transilvania de frica năvălirii cârjalilor, vezi Dionisiu Fotino, Istoria generală a Daciei 
sau a Transilvaniei, Țării Muntenesti şi a Moldovei, Euxin (Bucureşti: Valahia, 2008), 343-46. 

reduc, din păcate, referintele istoricilor la figurile haiducești proeminente care s-au 
asociat Zaverei din 1821. De cele mai multe ori, ele nu sunt decât câteva nume 
alăturate căpeteniilor de seamă, având cel mult un aport redus la eforturile 
revoluţionare!” (bineînţeles, cu excepţia căpitanilor Iordache si Farmache), asta dacă 
nu se remarcă prin numeroasele jafuri fără discriminare pe care le practică, cum o 
face Cârjaliu, sau prin trădare şi inconsecventa, cum bine ilustrează cazul Bimbasei 
Sava. 

O referință care ar fi putut totuşi oferi combustibil argumentelor istoricilor 
înclinați să creadă în contribuția semnificativă a haiducilor la zaveră a rămas, în 
mod curios, puţin abordată. Este vorba despre Memoriul lui Gheorghe Duncea 
din Prejna, publicat integral abia in 1978 15. În memoriu, Gheorghe Duncea, om de 
nădejde al slugerului, după spusele proprii, povesteşte cum încă din prima tinereţe 
Tudor Vladimirescu nutrea gânduri de răscoală, şi cum deja în 1805 făcuse primele 
demersuri pentru ridicarea ţării „contra stăpânirii”, demersuri în care haiducii joacă 
un rol cheie: 

„Îndată am început să întocmim cete de haiduci prin aceste locuri şi am luat 

hotărârea deampreună cu Slugerul Teodor ca să facem şi o mică cârciumă în 

hotarul satului Balta în drumul ce duce la Cerneti şi drumul ce vine de la Baia 

de Aramă și am numit ca vânzător la această cârciumă pe Petre al Preutesii 

zis Bălteanu, omul de încredere al nostru. Această cârciumă a fost făcută cu 

scopul de a aproviziona cetele de haiduci cu mâncare si îmbrăcăminte şi de a 

descoperi orice secret care venea de la Cerneti sau Ada-Kaleh contra lui 

Teodor sau a cetelor de haiduci. Tot la această cârciumă luau ei haiducii 

informatiuni, când veneau sau treceau dijmarii greci după încasări de biruri şi 

le ţineau calea de-i omorau şi le luau banii pe cari îi lăsau la cârciumă.” !° 

Urmează apoi o descriere minuțioasă a felului în care erau recrutaţi și organizați 
aceşti haiduci, cum se cunoşteau între ei după semne distincte („căci care era pandur 
purta o floare ce-nflorea primăvara, o iglice sau altceva la al doilea nasture de la 
epângea”), cum erau tolerati de potera ocârmuirii, condusă de căpitanul Bosoanca, 
nimeni altul decât ginerele memorialistului, şi cât de loiali se dovedeau ei slugerului 


17 Tancu Jianu nu se remarcă cu nimic în timpul răscoalei, fiind reţinut la Silistra până la înăbușirea ei, 
unde se afla în capacitate diplomatică alături de boierul Constantin Borănescu. Ghiţă Haiducul se 
remarcă doar către sfârşitul răscoalei, când reuşeşte să reziste în munţi oştirilor otomane, fiind în 
cele din urmă prins şi executat la Constantinopol. Stoian Inge participă la prinderea şi executarea 
turcilor din Iasi, în februarie 1821, şi se află printre eteriştii căzuţi la Sculeni. Despre activitatea lui 
Ghencea în vremea răscoalei se cunosc foarte puţine, el fiind asasinat împreună cu fratele său, 
Bimbasa Sava, după unele surse, după altele supraviețuind tentativei şi devenind haiduc. Pe lângă 
studiile citate mai sus, pentru activitatea acestora în vremea răscoalei de la 1821, vezi şi Dieaconu, 
“Panduri, arnauti, haiduci şi tâlhari la 1821.” 

18 Rada Davidescu, “Memoriul lui Gheorghe Duncea din Prejna, Mehedinţi, privitor la Tudor 
Vladimirescu,” Drobeta, no. II (1978): 154-69. 

19 Davidescu, “Memoriul lui Gheorghe Duncea din Prejna, Mehedinţi, privitor la Tudor 
Vladimirescu,” 157-58. 

Tudor, căruia îi vărsau toate jafurile in cârciuma paravan pe care el însuși o 
organizase. „Din aceşti oameni — își încheie Duncea tabloul — și-a întocmit Slugerul 
Teodor armata lui pentru rasmerita.””° Iată, aşadar, filiatia directă a revoluţiei în 
haiducie pe care mulți istorici au clamat-o, dar pe care n-au avut niciodată ocazia s- 
o probeze documentar. 

Nu mă îndoiesc că dacă memoriul lui Duncea ar fi fost publicat mai devreme, 
când dezbaterile cu privire la răscoala din 1821 erau în toi, acesta ar fi servit drept 
suport teoriilor cu privire la natura revoluţionară a haiduciei. Totuși, sub ochii 
oricărui istoric înzestrat cu spirit critic, textul lui Duncea n-ar depăşi stadiul de 
literatură apocrifă. În cuprinsul său, Tudor, născut cu mai bine de 20 de ani înaintea 
datei cele mai probabile (anume 1780), ar fi fost iniţiat în tainele revoluției de 
nimeni altul decât răzvrătitul transilvănean Horea. Mai târziu, judecat fiind de un 
pasa pentru înşelăciunea boierului Glogoveanu (cândva după 1805) Tudor este 
pedepsit, asemenea eroilor de basm, să fie legat de un stejar trei zile şi trei nopți, 
fiarele sălbatice urmând să hotărască dacă este vinovat sau nu. Tudor 
supravieţuieşte încercării, nu fără ajutorul haiducilor loiali care-l păzesc în tot acest 
timp, acesteia urmându-i si alte isprăvi de gen, până la declanșarea zaverei. În capul 
născocirilor lui Duncea, care ar fi scris toate acestea în 1822, în timp ce era urmărit 
de autorităţi, stă însă o bătălie fictivă de mari proporții între câteva mii de turci şi 
alte mii de panduri haiduci, descrisă cu de-amănuntul, care ar fi avut loc în 6 august 
1820, undeva pe dealul satului Ciresu. Doar fără discernământ ar putea fi luat 
memoriul lui Duncea în serios ca izvor istoric. Asta dacă textul va fi fost scris într- 
adevăr de Gheorghe Duncea (personaj real, fără îndoială, împreună cu care Tudor a 
ridicat o biserică în satul Prejna), şi nu de vreunul din urmașii săi?!. 

Așa stând lucrurile, ce altceva mai poate fi spus despre banditism şi revoluție în 
cazul răscoalei din 1821? Cred că subiectul nu poate fi epuizat prin raportarea la 
cele câteva figuri haiduceşti proeminente (dar modeste prin contribuţia lor la 
eforturile revoluţionare) sau la afirmaţiile dubioase ale lui Gheorghe Duncea. 
Răscoala din 1821 se conturează adesea în memoria contemporanilor mai degrabă 
ca un moment de jaf generalizat, decât ca o situaţie revoluționară”. Si chiar dacă 


2 Davidescu, “Memoriul lui Gheorghe Duncea din Prejna, Mehedinţi, privitor la Tudor 
Vladimirescu,” 158. 

2! Textul original, după mărturia culegătorului său, ar fi fost pierdut fiind copiat de către „un dascăl 
bătrân” care cunoştea chirilicele şi abia apoi de către unul dintre urmaşii lui Duncea. Această ultimă 
versiune este singura care s-a păstrat, Davidescu, “Memoriul lui Gheorghe Duncea din Prejna, 
Mehedinţi, privitor la Tudor Vladimirescu,” 169. 

22 Tlie Fotino, de pildă, după ce descrie numeroasele jafuri făcute de răsculați, nu se sfieşte să 
numească stăpânirea impusă de răsculați drept ,,listarhie”, domnie a hotilor, Ilie Fotino, Tudor 
Vladimirescu şi Alecsandru Ipsilante în revolutiunea din anulu 1821 supranumită zavera, trans. P. 
M. Georgescu (Bucuresci, 1874). Nici măcar Tudor Vladimirescu însuşi nu scapă de acuzaţii de 
acest fel, fiind calificat de nenumărate ori drept „tâlhar” de către autorităţile de la Bucureşti şi de 
cronicarii evenimentului, vezi Andrei Oțetea, Tudor Vladimirescu şi revoluția din 1821 (Bucuresti: 
Editura Ştiinţifică, 1971), 16. 

am pune aceste opinii pe seama poziției de clasă a celor care le-au exprimat (căci 
elitele ne-au lăsat cele mai multe dintre opinii), rămâne incontestabil faptul că 
numeroase averi au rămas prădate în vremea zaverei. Că va fi fost vorba de 
rechizitii în interesul mersului răscoalei, sau de jaf la drumul mare, rămâne de 
stabilit. Vom vedea că haiducia a jucat, fără îndoială, un rol considerabil în cadrul 
revoltei, doar că nu o vom putea pune pe seama banditilor cu ştate vechi (cu câteva 
excepții) şi nici nu ne vom putea raporta la ea la modul romantic, cum face întreaga 
istoriografie a problemei sau memorialistica hagiografică. 

Două sunt întrebările esențiale care ar trebui să ghideze discuţia. Prima, 
formulată deja, priveşte raportarea la pradă: cum facem diferenţa între rechizitiile în 
folosul răscoalei şi tâlhăria în folosul propriu sau al bandei? Apoi, având in vedere 
că nu puţini sunt bandiții care se alătură zaverei (mai multi decât cele câteva nume 
notorii), trebuie să ne întrebăm totuși ce impact vor fi avut ideologia si telurile 
revoluţionare asupra acestor indivizi? Putem vorbi oare doar despre niște simpli 
oportunisti care sesizează posibilitățile sporite de jaf pe care le oferă revoluția, sau 
despre nişte bandiți cu adevărat animați de crezul revoluţionar? 

La prima întrebare nu se poate răspunde multumitor decât dacă găsim o 
modalitate de a departaja, în baza unor criterii, între jafurile "legitime? și cele 
"ilegitime” ale zavergiilor. Charles Tilly, deşi vorbeşte mai curând despre războaie 
şi eforturile constituire a statelor moderne, este util în această discuţie. Pentru el, 
atât războiul, cât şi procesul de statalizare (state making), nu sunt altceva decât 
excrocherii cu taxă de protecţie (protection rackets) la care au fost expuse 
populaţii întregi la începuturile modernităţii, exemple de crimă organizată la cea 
mai mare scară. Diferenţa între ceea ce făceau guvernele epocii şi bandiții sau piraţii 
contemporani este dată doar de avantajul legitimitatii, pe care doar primele îl puteau 
invoca %. 

În cazul Zaverei din 1821, autoritatea care califică anumite acţiuni drept jaf sau 
rechizitie (sau după caz, privilegiu al prăzii) şi care configurează limitele între care 
se încadrează toate aceste acțiuni, nu poate fi decât căpetenia în subordinea căreia se 
află făptuitorul. În cazul lui Tudor, lucrurile sunt relativ clare, la fel cum este și 
atitudinea lui in fata jefuitorilor din rândurile adunării sale. În proclamația de la 
Pades, din 23 ianuarie 1821, totodată actul prin care-și legitimează autoritatea”, 
Vladimirescu trasează întocmai aceste limite care despart jaful de rechizitie: 

„ŞI iar să ştiţi că nimenea dintre noi nu este slobod, în vremea acestii Adunări — 
obştii folositoare — ca să să atingă măcar de un graunti, de binele sau de casa 
vreunui negutatori, oroşan sau țăran, sau al vreunui lăcuitori, decât numai binele si 
averile cele rău agonisite ale tiranilor boieri să să jărtfească: însă al cărora nu vor 


2 Charles Tilly, “War Making and State Making as Organized Crime,” in Bringing the state back in, 
ed. Peter B. Evans et al. (Cambridge [Cambridgeshire] ; New York: Cambridge University Press, 
1985). 

24 Actul şi semnificaţiile acestuia comentate de Oțetea, Tudor Vladimirescu şi revoluţia din 1821, 203- 
07. 

urma noaă — precum sînt fagaduiti — numai al acelora să să ia, pentru folosul de 
obşte!” 

Cum vor fi făcut diferența membrii adunării şi poporul la urechile căruia va fi 
ajuns proclamația între „averile cele rău agonisite” si cele legitime ale boierimii, sau 
între „folosul de obşte” şi cel personal, este greu de spus. Până la urmă, vorba 
istoricului Andrei Oțetea, „care moşie boierească nu era «rău agonisita» şi prin 
urmare nu trebuia «jertfita»?’° La nivel individual însă, fiecare va fi înţeles toate 
acestea cum va fi vrut şi cum îi va fi folosit mai bine. Astfel, un Constantin Hristo, 
albanez pripăşit înaintea răscoalei în Tara Românească, care s-a alăturat mai apoi 
adunării lui Tudor, răspunde autorităţilor austriece anchetatoare care-l vor captura 
în Ardeal, în vara lui 1821, că el nu avea nicio leafă ca arnăut „fiindche Tudor aşa 
ne-au încredințat, che se merjem asupra boierilor se-i predem, şi de acolo vom 
imperti ce vom chestiga.”’’ Bineînţeles, vorbele lui Hristo pot fi interpretate ca 
justificări care să-i legitimeze numeroasele jafuri. lar unele vor fi fost cu adevărat 
legitime, cum este de pildă jefuirea casei de la Degerati a lui Hagi Enus, unul dintre 
negustorii care „nu vor urma noaă”, şi care în „Cererile norodului românesc” este 
vizat nominal pentru rechizitionare a avutului şi izgonire din ţară”. Altele, cum este 
notoriul jaf de la Benești, la care Hristo recunoaşte că ia și el parte, sunt fara 
îndoială dezavuate şi pedepsite aspru de Tudor, deşi pedepsele se limitează strict la 
căpeteniile corpurilor de arnauti indisciplinate (ceea ce-i permite lui Hristo să mai 
înfăptuiască şi alte jafuri până la încheierea răscoalei). Asemenea reacții 
contradictorii n-aveau cum să nu hrănească ambiguitatea cu privire la cine ar fi 
trebuit să fie ținta rechizitiilor, mai ales că e putin probabil ca zavergii să-i fi ştiut 
pe îndelete pe toţi boierii care le erau „făgăduiţi””. Or, în asemenea condiţii, este 
greu de calificat comportamentul unora de teapa lui Constantin Hristo. 

Cu toate acestea, întrezărim adesea în documente că unii indivizi sunt foarte 
conştienţi de caracterul faptelor lor sau ale camarazilor lor răsculați. De pildă, 
căpitanul Ionita Magheru, într-o scrisoare care-i este adresată, este apostrofat de 
către doi confrati cu privire jafurile cu care se ocupă: „Să vede că pentru aceasta te- 


25 Andrei Oțetea et al., eds., Documente privind istoria României. Răscoala din 1821. Documente 
interne, vol. I (Bucureşti: Editura Academiei Republicii Populare Romine, 1959), 208 (doc. 110 din 
23 ianuarie 1821 ). 

6 Oțetea, Tudor Vladimirescu şi revoluția din 1821, 212. 

27 Andrei Oțetea, ed., Documente privind istoria Romîniei. Colecţia Eudoxiu de Hurmuzaki (serie 
nouă): Solidaritatea românilor din Transilvania cu mişcarea lui Tudor Vladimirescu, vol. III 
(Bucureşti: Editura Academiei Republicii Socialiste România, 1967), 396 (doc. 296, Sibiu, 21 iulie 
1821 ). 

28 Oțetea et al., Documente privind istoria României. Răscoala din 1821. Documente interne, 1959, 
1:274 (doc. 166 de înainte de 16 februarie 1821). Bunurile pe care Hristo le ia de la Hagi Enuş rămân 
însă în posesia lui, şi nu „pentru folosul de obşte” cum stipula proclamația de la Padeș, vezi Oțetea, 
Documente privind istoria Rominiei. Colecţia Eudoxiu de Hurmuzaki (serie nouă): Solidaritatea 
românilor din Transilvania cu mișcarea lui Tudor Vladimirescu, II1:396 (doc. 296, Sibiu, 21 iulie 
1821). 

2 Oțetea, Tudor Vladimirescu şi revoluția din 1821, 184-97. 

ai prădat dumneata la gospodaru [i.e. Tudor Vladimirescu], să poți jefui lumea, iar 
nu să urmezi adunării cei de obște.”* Un Panait George, arnăut şi tovarăş de jaf al 
deja pomenitului Constantin Hristo, recunoaşte el însuşi că, in timp ce se afla in 
adunarea lui Iordache Olimpiotul, „ne-am vorbit vreo opt insi se ne ducem fere 
ştirea lui căpitan Iordache la jaf”. Asta desi, spune el mai apoi, căpitan Iordache era 
cunoscut ca „nesuferind dânsul jafurile.”! La fel fac, se pare, şi nişte țărani gorjeni 
înrolați între apostatii lui Ipsilanti şi puși sub comanda unui „Bimbaşu Hotu” 
(probabil şi acesta vreun haiduc sud-dunărean alăturat zaverei). Aflând de un boier 
vistier „ascuns în pădure”, cu toată averea lui, cei nouă indivizi „au fugit dintre 
apostati” si l-au călcat „pă numitul vistier”, dar numai după ce „s-au depărtat acel 
Hoţul cu apostatii lui.” 

De fapt, în ceea ce priveşte rechizitiile practicate de zavergii, lucrurile sunt mult 
mai clare, cel putin în sânul taberei lui Tudor Vladimirescu. Din câteva acte reiese 
limpede că jafurile „pentru folosul de obște” erau ordonate de însuși liderul 
revoluţiei şi nu lăsate la latitudinea căpeteniilor diferitelor corpuri de panduri și 
arnăuţi. Astfel, casa Vistierului Laudat Frumusanu este jefuită la sfârșitul lui martie 
1821 de Papa Vladimirescu (fratele lui Tudor), de deja numitul Ionita Magheru şi 
un căpitan Constantin, împreună cu oamenii lor, la porunca „Dumnealui 
Slugerului”, după cum confirmă într-o scrisoare Dumitru Gârbea, un apropiat al lui 
Vladimirescu”. Tot așa şi casa vătafului Iancu Enescu este jefuită la ordinul lui 
Vladimirescu, ca represalii pentru faptul că Enescu refuzase să i se alăture (altfel 
spus „nu vor urma noaă”). Apoi, cunoaștem că un loan Radutiu, căpitan de panduri 
din județul Mehedinţi, care „la începerea apostasii” l-a călcat pe „dumnealui biv 
ceaus Istratie Calotescu”, este pedepsit de „slugerul Theodor, mai marele apostatilor 
[...] ca unii ce far’ de nici o poruncă au fost făcut acest jaf”. De altfel, de 
nenumărate ori îl găsim pe Vladimirescu pedepsindu-și oamenii care se îndepărtau 


30 Corneliu Tămaş et al., eds., Revoluţia de la 1821 în județul Vilcea: studiu şi documente, 
Documentele Vilcii (Balcesti pe Topolog: s.n., 1980), 105 (doc. 40 din 20 martie 1821 ). 

31 Oțetea, Documente privind istoria Romîniei. Colecţia Eudoxiu de Hurmuzaki (serie nouă): 
Solidaritatea românilor din Transilvania cu mişcarea lui Tudor Vladimirescu, II1:402 (doc. 296, 
Sibiu, 21 iulie 1821). 

32 Andrei Oțetea et al., eds., Documente privind istoria României. Răscoala din 1821. Documente 
interne, vol. III (Bucureşti: Editura Academiei Republicii Populare Romine, 1960), 157 (doc. 61 din 
29 august 1822 ). 

33 C, S. Nicolăescu-Plopşor, “Ştiri noi cu privire la 1821,” Revista istorică română X (1940): 361. 
Totuşi, nici în acest caz nu poate fi vorba de „folosul de obşte”, căci Vladimirescu îi instiinteaza pe 
toţi ca toate bunurile vistierului Laudat „să să facă pleaşcă”, adică să se împartă prada între jefuitori. 
Scarlat Frumusanu se afla printre ţintele rechizitiilor apostatilor, probabil pentru că se dovedise a fi 
un zapciu abuziv în anii de dinaintea răscoalei, după cum pretinde o plângere a unor săteni din 
Albeni, Gorj, vezi Oțetea et al., Documente privind istoria României. Răscoala din 1821. Documente 
interne, 1960, III:341-42 (doc. 137 din martie 1824). 

34 Nicolae Iorga, Izvoarele contemporane asupra mişcării lui Tudor Vladimirescu: cu o comunicare 
făcută la Academia Română (Bucureşti: Cartea Românească, 1921), 356-57. 

35 Oțetea et al., Documente privind istoria României. Răscoala din 1821. Documente interne, 1960, 
II:248 (doc. 98 din 9 ianuarie 1823). 

de disciplina ostăşească şi de „folosul de obşte”. Momentul decisiv în acest sens 
este fără îndoială marele jaf de la Benești, din 2 martie 1821, când câteva zeci de 
„hoţomani ce s-ar fi rupt de oastea lui Tudor” reuşesc, după câteva zile de hărţuire 
armată, să calce conacul boierului Iordache Oteteleşanu şi biserica din localitate. 
Episodul îl deranjează atât de mult pe conducătorul răscoalei încât ordonă 
decapitarea lui Ienciu si Iova, căpeteniile de arnauti care au iniţiat jaful, totodată 
punând în scenă şi un ritual de purificare a adunării sale de asemenea apucaturi: 
„lar a doua zi, joi, a poruncit de s-au adunat la un loc toţi arnautii şi sârbii şi, 
înconjurându-i cu pandurii, a intrat în mijlocul lor trei panduri cu amândouă 
capetele puse în câte o suliță, si cu argintul icoanei, ce o despuiaseră ei la 
Benesti, într-altă suliță, strigând că ei n-a plecat să jefuiască şi să despoaie 
icoanele, ci au plecat pentru dreptate, şi că cine va face ca ei, tot ca ei va 
pătimi. Apoi i-au băgat pe toți în biserică de au săvârșit jurământul ce l-au 
cerut."36 
Dacă până la acest moment îl mai aflăm pe Tudor închizând ochii cu privire la 
jafurile practicate de oamenii săi,” după Benești toleranța faţă de asemenea acte se 
apropie de zero. Tudor încearcă tot felul de metode pentru a-şi înfrâna oamenii de la 
jaful neautorizat: trimite porunci oamenilor Adunării („straşnic vă poruncesc”) ca să 
nu supere familiile de boieri care se refugiază la Cozia; pe unii îi supune 
pedepselor corporale şi-i pune să dea zapis cum că vor împlini pagubasilor lucrurile 
furate; ajunge chiar să instituie o „gardă a uciderii”, după cum o califică Mihai 
Cioranu, responsabilă cu executarea fără proces a indivizilor care deviau prea mult 


36 Oțetea et al., Documente privind istoria României. Răscoala din 1821. Izvoare narative, V:584. Nu 
cred că ar avea rost să facem o departajare între jafurile arnautilor străini şi cele ale pandurilor si 
românilor care i se alătură lui Tudor, aşa cum apare din fragmentul citat, din moment ce ambele 
categorii se fac vinovate de jafuri nelegitime în egală măsură. Ceea ce reiese mai degrabă din 
fragment, este că Tudor avea mai multă autoritate şi control asupra pandurilor decât asupra 
arnautilor. 

37 De pildă, când Dumitrache Protopopescu i se adresează la Tantareni pentru a-și recupera bunurile 
jefuite de panduri, Tudor, care nu reuşeşte să-i convingă pe arnautii lui Iova să i le înapoieze, nu 
poate să-i zică Protopopescului decât „să-i las la dracu!”, ibid., V:566. Mihai Cioranu spune şi el 
despre jafurile arnăuţilor lui Prodan şi Macedonschi că „Tudor le cunoştea, dar nu avea ce face decât 
li pândia vreme cu prilej ca să se scape de ei, măcelărindu-i pe toți.” Urmează apoi, episodul cu 
decapitarea bulucbaşilor Iova şi lenciu care au fost găsiți vinovaţi pentru incitarea la jaful de la 
Benesti, vezi Iorga, Izvoarele contemporane asupra mişcării lui Tudor Vladimirescu, 257-59. 

33 Oțetea et al., Documente privind istoria României. Răscoala din 1821. Documente interne, 1959, 
1:208 (doc. 208 din 8 martie 1821 ); vezi şi Oțetea et al., Documente privind istoria României. 
Răscoala din 1821. Documente interne, 1959, 11:38 (doc. 21 din 5 aprilie 1821) in care căpitanul 
Ionita Magheru este rugat prin „straşnice porunci” să-i prindă pe doi dintre oamenii săi care se fac 
vinovaţi de jafuri şi omor. 

39 Este cazul mai sus mentionatului căpitan loan Răduţiu, Oțetea et al., Documente privind istoria 
României. Răscoala din 1821. Documente interne, 1960, III:248 (doc. 98 din 9 ianuarie 1823 ); alt 
caz la ibid., 111:257-58 (doc. 104 din 15 februarie 1823). Vezi şi nota 1 a ultimului document, în care 
sunt enumerate mai multe cazuri de panduri tâlhari. 


„Hoţie şi rebelie” - banditismul în vremea Zaverei de la 1821 63 


de la normele revoluţionare”. In Bucureşti, ajunge chiar să se bazeze pe furia 
populară pentru a înfrâna prădăciunile, publicând o poruncă „prin care da voie 
lăcuitorilor bucureșteni că, oriunde se va ivi vre-un pandur sau vre-un Arnăut că 
jafuieste casa vre-unuia, de nu-i vor putea prinde vii, slobozi sunt să-i împuște şi 
morţi să-i aducă la dânsul”! după cum ne informează C. Izvoranu. „Dar ce se poate 
aştepta cineva — scrie Chiriac Popescu în memoriul său — şi de la o oaste neregulată 
şi recruta, cu toate prouncile straşnice ale lui Tudor?”*? 

Si, intr-adevar, ce poate astepta cineva in asemenea situatii? Oastea lui Tudor 
era, pe buna dreptate, o oaste improvizată. Cu excepția nucleului de oameni de 
credinţă din jurul său (si a clienților acestora) şi a celor care s-au alăturat pentru 
redobândirea drepturilor, din adunarea lui Tudor mai făceau parte: indivizi înrolați 
cu forța de prin sate“; oameni aflaţi în subordinea unor polcovnici trimiși de 
stăpânire ca să înăbușe răscoala, şi care trec in masă alături de apostati, chiar și 
după executarea slujbasului sub steagul căruia se aflau“; şi, dacă mai miră pe 
cineva, oameni întemnițați pentru diferite fărădelegi. Aşa este de pildă, un 
„Vasiluţă, gospodar de-al lui Tudor, care înainte a fost hot vestit de munte”, şi care, 
potrivit unei scrisori adresate de Alexe Noptsa guvernatorului Transilvaniei, este 
eliberat din temniţă de Tudor şi primit în „serviciul lui militar.” Tot aşa, un Preda 
armaselul, care la vremea zaverei „aflându-să la închisoarea puscarii [...] pentru 
fapte tâlhăreşti”, este eliberat de nimeni altcineva decât polcovnicul Solomon si luat 
între oamenii săi, participând chiar și la lupta de la Drăgăşani“. Un altul, pe nume 
Iordache Fârtat, face arătare in 1824 că „fiind în pedeapsa ocnei pentru vină de fur 
nepărăsit în leat 1821” şi „spărgându-se ocna de către căpeteniile apostatilor, pe 


40 Torga, Izvoarele contemporane asupra mişcării lui Tudor Vladimirescu, 258; vezi şi Fotino, Tudor 
Vladimirescu şi Alecsandru Ipsilante, 87. 

41 Iorga, Izvoarele contemporane asupra mişcării lui Tudor Vladimirescu, 360. 

42 Iorga, Izvoarele contemporane asupra mişcării lui Tudor Vladimirescu, 199. 

43 Iancu Enescu, de mai sus, este unul dintre indivizii înrolați cu forţa, aducând cu el, ne spune 
Izvoranu, circa 1000 de oameni, ibid., 357. Alte înrolări de aceeaşi manieră consemnate în Oțetea et 
al., Documente privind istoria României. Răscoala din 1821. Documente interne, 1960, III:15-16 
(doc. 1 din 7 decembrie 1821 ). Locuitorii din Baia de Aramă sunt de asemenea înrolați cu forța, vezi 
Fotino, Tudor Vladimirescu şi Alecsandru Ipsilante, 20. 

+ Aşa este, de pildă, cazul lui Pau Nicolicescu, un asociat al adalâilor cu care Tudor avusese de furcă 
înaintea răscoalei, ai cărui oameni trimiși de stăpânire împotriva răsculaților se alătură acestora după 
ce căpetenia lor este executată. 200 de oameni ai slugerului Costin sunt trecuți sub Tudor, iar între 
alte căpetenii trimise de stăpânire împotriva lui Tudor, dar care i se alătură fără a-şi pierde viata este 
Serdarul Diamandi, vezi Iorga, Izvoarele contemporane asupra mişcării lui Tudor Vladimirescu, 24- 
26, 242, 246. Bineînţeles, o parte dintre oamenii stăpânirii care i se alătură erau intelesi cu Tudor 
dinainte, după cum arată Oțetea, Tudor Vladimirescu şi revoluția din 1821, 227-23.. Aceasta nu dă 
însă nicio asigurare cu privire la calitatea oamenilor din subordinea acestor căpetenii. 

45 Oțetea, Documente privind istoria Romîniei. Colecţia Eudoxiu de Hurmuzaki (serie nouă): 
Solidaritatea românilor din Transilvania cu mişcarea lui Tudor Vladimirescu, II1:342 (doc. 253 din 
20 iunie 1821). 

46 Oțetea et al., Documente privind istoria României. Răscoala din 1821. Documente interne, 1960, 
III:16-17 (doc. 2 din 16 decembrie 1821). 

lângă alti vinovaţi au scăpat şi el”, oferindu-i-se astfel prilejul de a alcătui o ceată de 
tâlhari, alături de alti colegi ocnasi eliberaţi tot atunci*’. Toţi aceștia vor continua să 
comită fărădelegi chiar si după reprimarea zaverei. 

Aşadar, dacă „adunarea norodului” era compusă din asemenea personaje 
pestrite, e indoielnic că disciplina ar fi putut fi păstrată în vreun fel, sau că zelul 
depus de Tudor în oprirea jafurilor neautorizate ar fi fost într-adevăr descurajator. 
Dimpotrivă, zelul excesiv al lui Vladimirescu s-ar putea să-i fi îndepărtat pe unii din 
rândurile adunării sale, trecând în rândurile adunării lui Ipsilanti“, mai indulgentă 
cu tâlharii, după cum vom vedea. Apoi, politica aceasta a tolerantei zero cu privire 
la prădăciuni pare chiar să-i fi subtiat considerabil oştile şi popularitatea şi, in cele 
din urmă, să-i fi adus sfârşitul căpeteniei revoluţionare. După jaful de la Benești și 
executarea sumară a arnautilor vinovaţi si a altora asemenea lor, povesteşte Scarlat 
Dăscălescu, „au prins si soldaţii a se degusta de el, a-l părăsi și a se întoarce de unde 
veniseră, încât nici cu jumătate din câţi purceseră n'a ajuns în Bucureşti.” Iar mai 
târziu, după intrarea turcilor în țările române și părăsirea taberei de la Cotroceni, 
tabloul execuțiilor devine și mai sumbru. Povesteşte Mihai Cioranu: 

„Tudor, într-o distanță de trei postii, de la Bolintin și până la Găiești, pentru 

nişte asemenea furtişaguri a omorât cu streang şi cu glontul douăzeci si doi 

de panduri în vârsta tineretei, bravi şi făcuţi pentru războiu. Cu aceasta a adus 

pe toți căpitanii acelei ostiri la nemulțumire şi la desăvârșita desperatie şi ură 

impotriva-i.”~° 

La posta Cârcinovului, „după ce au pus de au mai spânzurat alti doi panduri, 
iarăşi pentru niște asemenea hoţii”, Tudor cere „căpitanilor oștirii sale ca să-i dea 
făgăduiala în scris că, la oricare companie se va mai întâmpla asemenea 
neorânduieli, căpitanul acelei companii să răspundă cu viaţa.” Patru dintre acești 
căpitani nu pot însă să dea asemenea asigurări”!, fiind trecuţi, în consecinţă, pe lista 
execuțiilor pe care le ducea la bun sfârşit infama „gardă a uciderii”. lar după ce 
Tudor atârnă pe unul dintre acești căpitani de craca unei salcii, adunarea îngrozită 
este dispusă să-l dea pe mâna lui Iordache, deja suspicios cu privire la Vladmirescu 
pentru numeroasele sale încercări de conciliere cu Poarta*?. Privit din acest unghi, 


47 Tamas et al., Revoluţia de la 1821 în județul Vilcea, 238-45 (doc. 103 din 10 septembrie 1824 ). 

48 Așa este, de pildă, Gheorghe Cârjaliu care, potrivit lui loan Dârzeanu, „vrând a-l curati slugeru 
Theodor fiindcă să arăta şi cu nesupunere, au prins dă veste şi s-au cacerdisit, viind la sărdaru 
Iordache Olimbie, supt a căruia umbrire adăpostindu-să, s-au înhiătat şi cu alti hotomani si au 
Jăfuit”, Iorga, Izvoarele contemporane asupra mişcării lui Tudor Vladimirescu, 64. 

+ Nicolae Iorga, “Un cugetător politic moldovean dela jumăteatea secolului al XIX-lea: Stefan Scarlat 
Dăscălescu,” Academia Română: Memoriile secţiunii istorice, III, no. XIII (1932): 27. 

50 Torga, Izvoarele contemporane asupra mişcării lui Tudor Vladimirescu, 290. 

>! Este vorba despre Ioan Oarcă, Ghiţă Cuţui, lene Ienescu şi loan Udrăreanu, vezi ibid., 291. 

52 Episodul trădării şi momentele premergătoare descrise în amănunt tot de Mihai Cioranu, ibid., 294- 
99. Comportamentul lui Vladimirescu confirmat şi în Declarația fraților Dimitrie si Pavel 
Macedonschi, unde se se afirmă că „omora pe ascuns, în timp de noapte, oameni şi căpitani”, vezi 
Oțetea et al., Documente privind istoria României. Răscoala din 1821. Izvoare narative, V:521. 

banditismul se prezintă, fără îndoială, ca unul din elementele centrale ale zaverei 
din 1821, însă într-un cu totul alt fel decât si l-a imaginat istoriografia de până 
acum. Raportarea cu mai multă sau mai puţină indulgență la banditismul practicat în 
sânul oștilor răsculate poate deci să submineze eforturile revoluţionare. lar acest 
lucru se vede foarte clar dacă luăm în vizor adunarea lui Alexandru Ipsilanti. 

Ca şi Vladimirescu, Ipsilanti încearcă să ofere asigurări locuitorilor țărilor 
române cu privire la „buna odihnă si sigurantie, atât a însuși persoanei voastre, cat 
şi a averilor voastre”? şi la „ostăşeasca bună orânduială” pe care promite s-o 
păzească“. Aceasta nu-i împiedică însă pe oamenii săi să se comporte în aceeași 
manieră ca și cei ai lui Tudor Vladimirescu, instanţele jafului în rândurile adunării 
lui Ipsilanti fiind la fel de numeroase“. Ce diferă este raportarea cu privire la 
banditism a căpeteniilor eteriste. Deşi există numeroase încercări din partea lui 
Ipsilanti si a altor comandanţi din subordinea sa de a sancţiona şi limita jafuriles*, se 
poate clar observa o indulgență mai mare pentru asemenea comportamente decât 
ceea ce vedem în sânul taberei lui Tudor. lată, de pildă, cum răspunde Ipsilanti 
numerosilor pagubiti care caută chiar la el dreptatea pentru prădăciunile pătimite de 
pe urma tâlharilor eterişti: 

„[...] pentru că deși mergea unii, alții, dântre cei dosaditi și jafuiti de să jăluia 

la printipul Ipsilant, nu putea să dobândească nici o folosire, căci răspunsul le 

era de la Ipsilant cum că nu poate să-i facă zapt, fiind oştire noua si nepusă în 

regulă, şi totdeauna acest fel de ostaşi noi fac multe lucrări rele înpotriva 
bunei orânduieli până să așază la regulile ostasesti. Și așa jăluitorii ieşea 
plângând şi blestemând şi pe printipu Ipsilant și pă adunarea sa.” 

Andrei Oțetea constată chiar că ar fi fost o deosebire marcantă între atitudinea 
lui Tudor Vladimirescu fata de jafurile oamenilor săi si cea pe care o afișează 
Alexandru Ipsilanti în sânul proprie-i tabere, o deosebire care pare chiar să fi 
contribuit la frictiunile apărute între cele două căpetenii, Vladimirescu reprosandu-i 
frecvent liderului eterist incapacitatea de a-şi tine adunarea în ordine“. Si, aş 
adăuga, o deosebire care nu a provocat în tabăra eteristă dezertări de amploarea 


53 Oțetea et al., Documente privind istoria României. Răscoala din 1821. Documente interne, 1959, 
1:295 (doc. 180 din 23 februarie 1821). 

54 Oțetea et al., Documente privind istoria României. Răscoala din 1821. Documente interne, 1959, 
1:319 (doc. 200 din 3 martie 1821 ). 

55 Vezi la Oțetea, Tudor Vladimirescu şi revoluţia din 1821, 273; Iorga, Izvoarele contemporane 
asupra mişcării lui Tudor Vladimirescu, 62, 67-68, 83, 254, 282, 363; Iscru et al., Izvoare narative 
privind Revoluţia din 1821 condusă de Tudor Vladimirescu, 80-81; ibid., 124-25; Oțetea et al., 
Documente privind istoria României. Răscoala din 1821. Izvoare narative, V:307. 

5% Andrei Oțetea et al., eds., Documente privind istoria României. Răscoala din 1821. Eteria în 
principatele Romine., vol. IV (Bucureşti: Academia Republicii Populare Romine, 1960), 190-92 
(doc. 126 din 23 mai 1821), pp. 195-96 (doc. 131 din 6 iunie 1821 ). 

57 Iorga, Izvoarele contemporane asupra mişcării lui Tudor Vladimirescu, 78. Aceleaşi constatări cu 
privire la neputinta lui Ipsilanti de a-şi disciplina oamenii la ibid., 363; Iscru et al., Izvoare narative 
privind Revoluţia din 1821 condusă de Tudor Vladimirescu, 80-81. 

58 Oțetea, Tudor Vladimirescu şi revoluţia din 1821, 353, 384. 

celor din tabăra lui Vladimirescu şi una care l-a ferit totuși pe Ipsilanti de trădarea 
din interior. 

În cele din urmă, indiferent de felul în care se raportează diferitele căpetenii la 
jaful generalizat al ostaşilor lor, şi în ciuda tuturor manevrelor de descurajare a 
acestui comportament, zavera se dovedește a fi un nemaipomenit prilej pentru 
tâlhărie. Fie că este vorba de jaful deghizat in rechizitie sau jaful ordinar, fara 
pretenții, pe care-l ocazionează climatul de insecuritate, adesea performat de 
indivizi fără nicio legătură cu apostazia®’, brigandajul se prezintă ca o coordonată de 
fundal a evenimentului, dar una cu puternice răsfrângeri în prim-plan, asupra căreia 
actorii implicaţi nu par să aibă prea mult control. Şi nu vorbesc aici doar despre 
căpeteniile angajate cu mai multă sau mai puţină seriozitate în suprimarea jafurilor, 
ci si de înşişi participanții de rand ai răscoalei, purtați ca de un tăvălug prin variile 
roluri prin care structura socială în fierbere îi distribuie. Iar în acest sens, biografia 
revoluţionară a lui Dumitrache Protopopescu ar trebui să fie complet lămuritoare. 

Pe durata apostaziei, pe Protopopescu îl găsim, pe rând, în calitate de recrutor de 
oști care să 1 se opună lui Tudor, apoi de victimă a pandurilor jefuitori, de prizonier 
al acestora şi mai apoi, la intervenţia lui Vladimirescu, de secretar în cancelaria 
căpeteniei revoluționare. După jaful de la Benești și elaborata execuţie a arnautilor 
vinovaţi, ameninţarea lui Tudor cum „că cine va face ca ei, ca ei să pateasca”, îi lasă 
rece pe Protopopescu şi pe alti 12 indivizi, care, dimpotrivă, se depărtează de tabăra 
zavergiilor şi se întovărășesc într-o antrepriză haiducească în toată regula. Primele 
victime: „doi zapcii de ne-au dat cai, arme şi vro trei patru mii de lei.”% Apoi, 

„aflând că vine un căpitan, Barbu Tapu, de la Câineni, şi vreo 15 panduri cu 

care a (fost) ținut drumul la multi boieri de i-au jefuit, maior Ciupagea [dupa 

toate aparențele, căpetenia acestei cete de tâlhari] ne-a făcut cuvânt: «Ca 
acum e vremea, că cum au luat alţii de la noi, să luăm şi noi de la alţii si să 
ținem calea acelora».”®! 

De unde zis şi făcut: „pe care (panduri) i-am luat în puști, dinainte şi după urmă, 
[...] le-am luat acele jafuri, cai, arme, argintării, haine boiereşti şi banii.” Nu este un 
amănunt minor faptul că toţi aceşti 13 dezertori din tabăra lui Tudor erau „parte 
boierească”, proband că fărădelegea tâlhăriei nu cunoaște prejudecățile de clasă”. 
Satisfăcându-şi nevoia de a recupera ce li s-a furat furând de la alţii, ceata se 


5 Vezi, de pildă, Oțetea et al., Documente privind istoria României. Răscoala din 1821. Documente 
interne, 1960, 111:268-70 (doc. 107 din 24 martie 1823 ); Tamas et al., Revoluția de la 1821 în 
județul Vilcea, 238-45 (doc. 103 din 10 septembrie 1824 ). Vezi şi cazurile adunate de Emil Vârtosu, 
“Activitatea departamentului de criminalion din Bucureşti în timpul răzvrătirii dela 1821,” Arhivele 
Olteniei IX, no. 51-52 (1930): 453-58; Emil Vârtosu, “Activitatea departamentului de criminalion 
din Bucureşti în timpul răzvrătirii dela 1821,” Arhivele Olteniei X, no. 53 (1931): 84-88. 

60 Oțetea et al., Documente privind istoria României. Răscoala din 1821. Izvoare narative, V: 567. 

él Oțetea et al., Documente privind istoria României. Răscoala din 1821. Izvoare narative, V: 567. 

62 Dintre tâlharii eliberaţi de apostati din ocnă, la care am făcut referire mai sus, face parte şi 
„dumnealui stolnic Cos[tan]din Zătreni”, vezi Tamas et al., Revoluția de la 1821 în județul Vilcea, 
238 (doc. 103 din 10 septembrie 1824 ). 

dizolvă, fiecare ducându-se la casa lui. Însă zavera nu era nicidecum pe încheiate, 
tot aşa cum nici incursiunile lui Dumitrache Protopopescu într-ale haiduciei nu 
aveau să se sfârșească aici. 

Dar întâi Protopopescu pare să-și refacă parcursul căci, spune el, „noi, şi acasă 
fiind, nu puteam să trăim de panduri”. După ce se bate cu vreo trei care s-au 
întâmplat pe la dânsul şi pe care-i dovedeşte cu iataganele, memorialistul se mai 
trezeşte într-o altă zi cu vreo alti 5-6 trimişi de polcovnicul Solomon „să ne 
împuște”, ca să-i răzbune pe ceilalți. „Că așa era vremea, pe împuşcat, şi noi nu am 
fost ştiut”, după cum se scuză el în mod total neconvingător la momentul redactării 
memoriului. Scăpând din bătaia puştilor acestora, după câteva schimburi de focuri, 
Dumitrache Protopopescu și frații săi își caută scăparea la însuși Solomon, aflat, se 
pare, într-una dintre cele mai schimbătoare dispoziţii: ba iertându-l și luându-l pe 
lângă dânsul, ba căzând pradă intrigilor tesute de pandurii „vrajmaşi” 
Protopopescului și familiei sale. În cele din urmă, după ce suferă o bătaie zdravănă 
la mâna căpeteniei de panduri, Dumitrache Protopopescu ajunge cu Solomon de îl 
„avea ca pe cel mai bun copil al lui”, pandur de încredere al acestuia, luând parte la 
luptele cu turcii de la Zăvideni, si mai apoi de la Dragasani®. 

Esecul răscoalei fiind de pe acum evident tuturor părților implicate (ruşii nu s-au 
arătat aşa cum se promisese, Tudor fusese asasinat, iar atât Solomon, cât şi Ipsilanti 
dezertaseră în Ardeal), lui Protopopescu nu-i rămâne decât să refacă ceata de 
bandiți de mai-nainte si să cadă asupra unei stâni ungurești de pe „muntele 
Lotrului”, unde se adăpostise „un egumen cu o sumă de bani la dânsul, cu doi 
arnăuțţi şi doi țigani, cu două saxanale.” Protopopescu descrie jaful cu o nonsalanta 
rar întâlnită în asemenea texte, nemaisinchisindu-se de asemenea rationalizari 
precum cea formulată de maiorul Ciupagea, la primele lor ieșiri în haiducie („că 
cum au luat alţii de la noi, să luăm și noi de la alţii”). Fiindcă egumenul îl cunoștea 
pe unul dintre bandiți, sarcina tâlhăriei se îngreunează, cunoscutul mijlocind 
crutarea călugărului, mai ales că „se uni și Ciupagea cu el”. Dumitrache 
Protopopescu însă, „văzând a lor slăbiciune”, mimează buna înţelegere, pe care tine 
s-o marcheze cu o spovedanie creștinească în fata egumenului, în particular: 

„[...] şi aşia am mers cu el sub un brad frumos mai de o parte, zicând: «Vezi 

tu, călugăre, că eu nu umblu după spovedit, ci după bani. Acum strig 

feciorilor mei de te face ciopati; adu banii». Ajungându-l un cutremur, el de 

frică s-a dus în covergă unde doborâse saxanalele și a luat galbeni 100, de mi- 

au adus, zicând către ceilalți ai mei ce şedea acolea și mânca niște jimble, că 

a luat o cărticică, si aduse suta de galbinasi.”™ 

lar după acest jaf si vreo alte câteva încăierări cu turcii, Dumitrache 
Protopopescu ajunge să scape în „ţara nemţească”, asemenea multor altor zavergii 
dispersati de armatele otomane. 


6 Oțetea et al., Documente privind istoria României. Răscoala din 1821. Izvoare narative, V: 567-73. 
64 Oțetea et al., Documente privind istoria României. Răscoala din 1821. Izvoare narative, V: 573. 

Cu tot senzationalismul mărturiei sale și cu toate detaliile de care merită sau nu 
sa ne indoim, cred ca parcursul lui Protopopescu produce mai multa intelegere cu 
privire la banditism şi revoluție decât cele mai multe dintre mentiunile izolate şi 
decontextualizate de care dispunem“. În memoriul Protopopescului vedem cum 
zavera face din același individ întâi un supus al boierilor potrivnici răscoalei, apoi 
un pandur în adunarea lui Tudor. Îl vedem pe același, ba retrăgându-se acasă, 
ținându-se departe de răscoală, ba nevoit să i se alăture pentru a-şi salva pielea. 
Apoi, în mod paradoxal, cum ar crede unii, îl găsim pe acelaşi Protopopescu atât în 
ipostaza de victimă, cât şi în cea de practicant al jafului. 

Nu cred că e nimic curios în această secvenţă de identități. Revoluţia — la fel ca 
războiul sau tulburările social-politice de orice fel — produce, fără îndoială, 
oportunităţi sporite pentru jaf, pe care unii nu ezită să le sesizeze, după cum am 
văzut. Dar revoluţia produce şi perturbări serioase la nivelul structurii sociale, 
azvârlindu-i pe indivizi în cele mai improbabile ipostaze, privându-i de controlul (şi 
așa limitat la începuturile modernității) asupra propriei lor vieți. Revoluţia se 
prezintă, astfel, ca o amplificare a tensiunilor existente la nivelul relațiilor sociale, 
adică o amplificare a acelorași tensiuni responsabile de producția de banditism în 
timpuri mai stabile. Priviţi din acest unghi, bandiții revoluţiei nu sunt diferiți de cei 
ai vremurilor de pace (uneori sunt chiar aceeasi!). Și aceştia, ca şi echivalentii lor 
pre sau post-revolutionari, au biografii marcate de episoade de conformism şi 
obedienta, de evadări în legalitate, de adaptare la situaţii sau cerinţe, unii dintre ei 
chiar manifestând regret cu privire la actele lor de brigandaj‘. Nici acum (sau mai 
ales acum), în climatul tulbure al zaverei, o identificare completă a acestor indivizi 
cu rolul de bandit în care-i distribuie structura socială n-ar fi deloc onestă. lar 
Dumitrache Protopopescu o demonstrează cu prisosinta, căci în decursul câtorva 
luni el este, pe rând, opozant al revoltei, participant pasiv, participant activ, „parte 
boierească”, pandur, victimă a jafului şi, în acelaşi timp, tâlhar de drumul mare. 

Tocmai pentru că acești indivizi se „află supt vremi”, cum bine zicea cronicarul, 
merită să chestionăm şi dacă nu cumva vremurile acestea excepționale, de revoltă, 
şi-au pus amprenta la modul excepțional asupra destinelor lor. Fie că vorbim de 
tâlhari, de panduri ce s-au depărtat de „folosul obştesc”, sau de indivizi pur şi 
simplu aflați la cheremul structurii sociale în fierbere, trebuie să ne închipuim că 
acești indivizi au fost expuși, într-o mai mare sau mai mică măsură, ideologiei 
revoluţionare. Sau poate ar trebui, din contră, să ne imaginăm ca ei să se fi arătat 


65 Deşi nu atât de detaliate şi nonşalante ca mărturiile lui Dumitrache Protopopescu, depozitiile unor 
zavergii vinovaţi de tâlhărie descriu totuşi parcursuri similare; vezi, de pildă, parcursurile arnautilor 
bimbaşei Anastase în Oțetea, Documente privind istoria Romîniei. Colecţia Eudoxiu de Hurmuzaki 
(serie nouă): Solidaritatea românilor din Transilvania cu mişcarea lui Tudor Vladimirescu, II1:395- 
411 (doc. 296, Sibiu, 21 iulie 1821 ). 

6 De pildă, unul dintre tâlharii eliberaţi din ocnă de apostati, după ce participă la un jaf se căieşte de 
faptele sale şi abandonează ceata, apucându-se de „de munca câmpului cu toată credinţa și dreptatea 
până acum, făcând părăsire de toate relele purtări.”, vezi Tămaş et al., Revoluția de la 1821 în 
județul Vilcea, 242 (doc. 103 din 10 septembrie 1824 ). 

complet insensibili la proclamatiile citite şi discursurile rostite de căpeteniile 
zaverei? Oricât de pertinentă sau nu ar părea întrebarea, ea constituie adesea un 
argument al vechii tradiţii istoriografice cu privire la haiduci, care vede în aceștia 
nişte indivizi pentru care revolta populară nu este decât o urmare firească a revoltei 
lor personale, pe care au purtat-o singuri până la trezirea maselor. Cred că până la a 
califica-o drept ficțiune romantică, asemenea atâtor altor concluzii ale vechii 
istoriografii, chestiunea impactului ideologiei revoluţionare asupra haiducilor 
partasi ai zaverei mai merită adresată încă o dată. 

Răspunsul la întrebare se lasă însă găsit cu greutate, din moment ce nici măcar 
atitudinile populare cu privire la evenimentele din 1821 nu s-au aflat sub lupa prea 
multor istorici”. „Istoria intervenţiei maselor țărănești în mișcarea lui Tudor 
Vladimirescu rămâne încă de făcut”, chiar si la aproape 50 de ani de când Andrei 
Oțetea făcea constatarea aceasta, în versiunea lui cu privire la evenimentele din 
1821. Or, în lipsa unor asemenea istorii ale zaverei — de jos în sus, dinspre zavergii 
spre căpetenii — sarcina de a schiţa ce i-a determinat pe unii să se alăture adunărilor 
revoluţionare (ideologia, interesul personal, hazardul?) este dificil de împlinit. Cu 
toate acestea, în limitele pe care mi le permit prezenta lucrare şi materialele 
disponibile, voi încerca un răspuns. 

Importantă în determinarea atitudinilor populare cu privire la zaveră este în 
primul rând originea socială a participanţilor. Potrivit estimărilor lui loan Neacșu, 
cam 75% dintre cei care i s-au alăturat lui Tudor proveneau din tagma pandurilor 
olteni”. Felul in care se asociază o bună parte dintre ei mișcării are prea putin de-a 
face cu ideologia şi promisiunile revoluției și mult mai mult cu instituţia 
patronajului, încă puternică la noi, pe toată durata secolului al XIX-lea. De cele mai 
multe ori, rândurile armatei revoluționare se îngroașă in masă, și nu prin recrutări 
individuale, pandurii trecând între răsculați doar odată cu căpetenia de care 
depind”. Doar aşa putem înţelege şi numeroasele eforturi ale lui Vladmirescu de a 
convinge diverse căpetenii de panduri să i se alăture, căci de aderenţa acestora 
depindea şi mărimea efectivelor pe care se putea baza”!. Este, de altfel, modul prin 


67 Cel mai relevant studiu până la ora actuală rămâne cel semnat de Mihai, Revoluţia si mentalitatea in 
Țara Românească. 

68 Oțetea, Tudor Vladimirescu şi revoluția din 1821, 332. 

% loan Neacşu, “Participarea locuitorilor satelor din Oltenia la Răscoala din 1821,” Studii. Revistă de 
istorie XI, no. 2 (1958): 100. 

70 Vezi, de pildă, cum poruncește Ioan Solomon oamenilor săi, adunaţi pentru a suprima zavera, să se 
alăture adunării lui Iordache Olimpiotul, P. Georgescu, Amintirile Colonelului Ioan Solomon 
(Vălenii-de-Munte: Tipografia «Neamul Romanesc», 1910), 21. 

7! Căpitanul Iancu Enescu aduce cu sine, dacă ar fi să-l credem pe C. Izvoranu, circa 1000 de panduri, 
dar doar după ce Tudor ordonă jefuirea casei acestuia fiindcă refuzase să se alăture, Iorga, Izvoarele 
contemporane asupra mişcării lui Tudor Vladimirescu, 357. 

care el însuşi reuşeşte să strângă în jurul său atâţia panduri, după cum mărturisesc 
mai multi contemporani de-ai sai”. 

Patronajul explică totodată şi avântul unora dintre aceşti panduri în antreprize de 
jaf. Un loan Pioariu, adus în fata justiţiei în 1822 pentru tâlhării comise în vremea 
zaverei, se justifică că nu a făcut decât să urmeze ordinele căpitanului Magheru, ale 
cărui isprăvi tâlhăreşti le cunoaştem deja”. Un altul, înregistrat de poliţia din Sibiu 
cu numele de Naum Bonts, se apără şi el în fata anchetatorilor spunând ca în 
vremea răscoalei el nu era decât „un simplu arnăut, iar Gheorghe Chirzacu a fost 
căpitanul nostru. La ordinul căpitanului trebuia să jefuiesc ce dorea acesta. Prada o 
prelua comandantul şi dispunea de ea.””* Bineînţeles, asemenea declaraţii trebuiesc 
privite cu oarecare circumspectie, căci inculpatii ar fi putut utiliza asemenea 
tertipuri pentru a se disculpa pur și simplu. Dar a le descalifica complet ar fi cu totul 
neindreptatit, având în vedere profilul unora dintre căpetenii (vechi haiduci, mai 
mult sau mai puţin notorii) şi legăturile patronale care determină comportamentele 
clienţilor lor. Şi nu doar patronajul, ci şi vechi complicitati la jaf, de dinaintea 
răscoalei, i-ar fi putut lega între ei pe unii dintre aceşti panduri care „de la un timp 
duceau o viata de tâlhari”, aşa cum remarcă Naum Rimniceanu, nu fără urmă de 
adevăr, după cum am văzut deja. 

Patronajul si complicitatile infractionale de dinaintea răscoalei nu sunt însă 
singure capabile să dea în totalitate seamă motivatiilor care i-au determinat pe unii 
să se alăture adunărilor revoluţionare. Atât pandurii, cât şi arnautii sunt două 
corpuri slujitoreşti cunoscute pentru dispoziţia lor către răzvrătire atunci când 
lefurile, drepturile şi privilegiile le sunt amenințate de către domnie. Răscoala 
pandurilor din 18157 şi cea a arnautilor din 1819” stau mărturie în acest sens. De 
altfel, ceea ce n-au reușit aceste răscoale, anume reprimirea în slujba de panduri a 
unora şi neimpunerea la dăjdii a întregii tagme, este promisă în cea condusă de 
Tudor'5. Iar acestea vor fi fost motive suficiente pentru a-i convinge pe unii să se 
alăture. Tot în anii premergători răscoalei este posibil ca între panduri să se fi forjat 


72 Iorga, Izvoarele contemporane asupra mişcării lui Tudor Vladimirescu, 32, 232-33. O analiza in 
manieră weberiană cu privire la „carisma” lui Tudor Vladirmirescu, la Mihai, Revolutia şi 
mentalitatea în Tara Românească, 117-22. 

75 Oțetea et al., Documente privind istoria României. Răscoala din 1821. Documente interne, 1960, 
[II:41-43 (doc 14 din 20 ianuarie 1822 ). 

™ Tamas et al., Revoluţia de la 1821 în județul Vilcea, 133 (doc. 57 din 7 iunie 1821 ). Originalul în 
limba germană în volumul Oțetea, Documente privind istoria Romîniei. Colecţia Eudoxiu de 
Hurmuzaki (serie nouă): Solidaritatea românilor din Transilvania cu mişcarea lui Tudor 
Vladimirescu, II1:305-7 (doc. 230 din 7 iunie 1821 ). 

75 Iscru et al., Izvoare narative privind Revoluţia din 1821 condusă de Tudor Vladimirescu, 115. 

75 loan Neacşu, “Revolta pandurilor din decembrie 1814 - februarie 1815,” Studii. Revistă de istorie X, 
no. 1 (1957): 133-42; Alexandru Vianu, “Despre legăturile dintre revolta adaliilor, răscoala sîrbilor 
şi acţiunea organizată de Iordache Olimpiotul în vara anului 1815 în Tara Românească,” 
Romanoslavica, no. XI (1965): 117-23. 

77 Sava Iancovici, “Revolta unor arnauti in 1819,” Studii şi articole de istorie, no. 5 (1963): 447-55. 

7% Iorga, Izvoarele contemporane asupra mişcării lui Tudor Vladimirescu, 21, 69, 237. 

conștiința apartenenței la o categorie socială aparte, distinctă de cea a ţăranilor 
clăcaşi sau moşneni, scutită de anumite dări și beneficiară a unor privilegii”. La 
acestea trebuie adăugați lungii ani de camaraderie, petrecuţi în vremea războiului 
din 1806-1812, când sub comanda aceluiași Tudor Vladimirescu, pandurii olteni 
i-au înfruntat pe turci de nenumărate ori, precum și numeroasele eforturi ale 
autorităţilor ruseşti din aceeaşi vreme de a insufla corpurilor ostasesti organizate pe 
teritoriile ocupate sentimentul patriotic, la pachet cu proaspăta ideologie naţională“. 
Or, în lumina acestor realităţi, $i ținând cont de predominanta pandurilor şi 
arnăuţilor în compoziţia adunărilor patronate de Vladimirescu și Ipsilanti, este clar 
că discursul revoluționar vehiculat de aceştia nu este menit să politizeze masele, ci 
se adresează unor mase deja politizate, cu o identitate socială aparte, care nu vine 
decât să completeze solidaritatile de clasă şi relațiile patron-client pre-existente. 

Dintre toate aceste idei pe care le asumă pandurii răsculați, una se dovedește mai 
puternică şi mai amenințătoare la adresa ordinii existente, datorită uriaşului 
potenţial subversiv pe care-l adăposteşte. Mai mult decât în orice alt moment 
premergător răscoalei, se observă în rândurile clasei majoritare vehicularea unei uri 
viscerale împotriva claselor avute, grupate în imaginarul epocii sub denumirea 
generică de ciocoime*!. Comentatorii contemporani zaverei, adesea membri ai 
elitelor economice moldo-vlahe (deci dintre „ciocoi”), rareori ratează ocazia de a 
înfățișa această atitudine potrivnică lor. 

„Aşa inversunandu-sa țăranii, — povesteşte Iordache Golescu despre 

retragerea sa în Ardeal — pă unde treceam, tot ciocoiu mă zgornea. Uideo, 

ciocoiule! Uideo, ciocoiule, auzeam în urma mea. lar pă boieri, boiernasi, 
negustori, negustoraşi, arândaşi, meșteri si orice om vedea cu o jabea, cu un 
anteriias mai curat inbracati, până la piele îi despuia craii.”* 

Acelaşi tablou îl găsim și la Ilie Fotino, cu tot cu jargonul aferent: „Nimeni nu 
mai cuteza să umble pe drumu îmbrăcatu cu haine bune: căci, dupe ce se uitau, la 
aceia cari le purtau, ca nisce fere sălbatice, apoi îi și insultau, adresându-le pe lângă 
altele şi cea mai dispretuitoare cualificare populară de ciocoi.”* Iar pentru anumite 
obraze, cum sunt de pildă cele care redactează memoriul din decembrie 1822, astfel 
de atitudini si răscoala în întregimea ei nu pot semnaliza decât lupta de clasă fatisa, 
căci „ridicarea armelor de către romîni nu poate fi socotită altfel decât războiul 


79 Scurta notă “sociologică” a lui Ilie Fotino cu privire la panduri vine să confirme imaginea de sine pe 
care aceştia şi-au creat-o, Fotino, Tudor Vladimirescu şi Alecsandru Ipsilante, 12. 

80 Vezi detalii la Emil Vârtosu, “Despre corpul de voluntari eleni creat la Bucuresti în 1807,” Studii şi 
materiale de istorie medie V (1961): 531-37. Despre patrie în discursurile epocii la Mihai, Revoluția 
şi mentalitatea în Tara Românească, 102-5. 

81 Cu privire la termen și acoperirea socială pe care o presupune acesta, vezi ibid., 115-16; Constanta 
Vintila-Ghitulescu, Eveheniţi, ciocoi, mojici: despre obrazele primei modernităţi româneşti 1750- 
1860 (Bucureşti: Humanitas, 2013), 48-57. 

82 Iscru et al., Izvoare narative privind Revoluţia din 1821 condusă de Tudor Vladimirescu, 181. 

83 Fotino, Tudor Vladimirescu si Alecsandru Ipsilante, 85-87. 

săracilor împotriva celor socotiți bogaţi, şi nu o cerere cu arma în mână a drepturilor 
nationale şi a încetării nedreptatii.”** 

Aceasta fiind atitudinea generală, merită să ne întrebăm ce înrâurire va fi avut ea 
asupra pandurilor îndepărtați de „folosul de obște”? Din spusele lui Iordache 
Golescu şi cele ale lui Fotino de mai sus, reiese că ciocoii se vor fi aflat între ţintele 
predilecte ale jafului. Dumitrache Protopopescu, şi el „parte boierească”, o învaţă pe 
pielea lui. Pe când se afla la Tâmna, asediat de zavergii „în casele lui Manolache 
Fiotu”, lui Protopopescu i se reproşează complicitatea cu ciocoii chiar de către 
pandurii din slujba lui. Strigati pe nume de către cei de afară, „fiind iarăși dintre 
fraţii lor, au început toți ai nostri să întoarcă pustele către mine, zicând: «că $i acum 
tiu cu ciocoii?»’®. lar după întoarcerea armelor urmează, bineînţeles, jaful si 
captivitatea memorialistului în tabăra lui Vladimirescu. 

Cum ar trebui, aşadar, să ne raportăm la atitudinea anti-ciocoiască pe care o 
afişează până și acei dintre panduri care se vor fi alăturat revoluţiei nu din loialitate 
față de căpetenia sub care se aflau şi pentru a profita de pe urma oportunităţilor 
crescute de jaf pe care zavera le-o oferea? Putem oare vorbi de haiducie în sensul 
vehiculat de vechea istoriografie? 

Răspunsul potrivit ar fi mai degrabă negativ. În mod evident, pandurii jefuitori 
asumă jargonul revoluționar, şi poate chiar interiorizează disprețul autentic la adresa 
ciocoimii, însă aceasta nu înseamnă automat că acţiunile lor haiducești repară 
nedreptatile, produc justiţie socială sau îmbracă haina protestului, indiferent ca 
vorbim de unul puternic sau slab articulat, cum tind să-l califice unii sau alții dintre 
istorici. La fel ca în cazul banditilor din vremuri mai putin tulburi, în alegerea 
victimelor pot interveni tot felul de impedimente sau preferinţe de ordin moral (de 
pildă, nu dintre prieteni sau dintre membrii comunității complicitare). Privită din 
acest unghi, jefuirea ciocoilor, în condiţiile în care la nivel popular discursul anti- 
ciocoiesc era deja bine înrădăcinat la momentul zaverei“, nu apare decât ca 
moralmente acceptabilă, mai ales când chemarea căpeteniei revoluţionare la 


84 Oțetea et al., Documente privind istoria României. Răscoala din 1821. Documente interne, 1960, 
IHI:227 (doc. 94 din decembrie 1822 ). Aceeași evaluare a răscoalei şi la Naum Rimniceanu, în Iscru 
et al., Izvoare narative privind Revoluţia din 1821 condusă de Tudor Vladimirescu, 114-15: „iar ura 
lor să o îndrepte de îndată asupra stăpânirii, şi asupra întregii tagme booieresti, fără alegere, să-i 
omoare pe toți de la mic la mare, să ia în stăpânire averile acestora iar ei să ajungă boierii țării în 
locul lor.” 

85 Oțetea et al., Documente privind istoria României. Răscoala din 1821. Izvoare narative, V:565. 
Trebuie spus totuşi că acțiunea pandurilor de la Tâmna era autorizată de Tudor, împreună cu 
Protopopescu aflându-se vistierul Constantin Crăiniceanu şi căpitanul Dumitrache Colţan, trimişi de 
stăpânire împotriva răzvrătitului. Dar dacă prinderea oamenilor stăpânirii era autorizată, jaful 
petrecut e foarte probabil să nu fi fost autorizat, deoarece Vladimirecu, la insistenţele 
Protopopescului, încearcă ulterior, fără succes, să obțină bunurile pe care i le-au jefuit pandurii. 

86 Atitudinea potrivnică ciocoimii este bine reprezentată în folclor, iar în cronica versificată „Istoria 
faptelor lui Mavrogheni vodă” este documentată în mediul cazon al ostirii incropite de Mavrogheni, 
vezi Dan Simonescu, ed., Cronici şi povestiri româneşti versificate: sec. XVII-XVIII (Bucureşti: 
Editura Academiei Republicii Socialiste România, 1967), 255. 

jertfirea ,,averil[or] cele rău agonisite ale tiranilor boieri” poate fi invocată de 
oricare dintre pandurii cu gandul la jaf. 

La extensiunea sa maximă, conceptul de infractionalitate sociala®’ — adus 
frecvent în discuţie cu privire la comportamente ilegale care totuşi înfăptuiesc o 
oarecare dreptate socială —, ar putea include şi aceste fapte. Însă şi în vremea 
răscoalei, ca mai tot timpul când vorbim de banditism, și omul de rând are de suferit 
de pe urma haiducilor®*, chiar dacă preferința lor firească este pentru punga 
generoasă a boierului sau negustorului, nemaipunând la socoteală că nici de data 
aceasta plebea nu devine peste noapte ţinta redistribuirii averilor prădate. Tinerea 
drumurilor n-a fost niciodată un mecanism de îndreptare a relelor si contestare a 
nedreptatii, şi nu cred că dobândeşte acest statut nici în 1821. Cred că mai 
indreptatite la acest statut sunt multiplele acţiuni colective ale ţăranilor, mai ales din 
prima parte a răscoalei, până la acordul lui Tudor cu boierii de la Bucureşti. Refuzul 
de a presta îndatoririle fata de stăpâni, îngrădirea si lucrarea moșiilor acestora, 
confiscarea cerealelor tăinuite, demolarea morilor lor, atacarea şi incendierea 
conacelor, „centrul şi simbolul material al puterii boierești”, laolaltă cu fugărirea 
zapciilor şi autorităţilor domneşti si refuzul de a plăti dăjdiile au mult mai multă 
încărcătură protestatară decât jefuirea unor ciocoi şi acumularea prăzilor în 
beneficiul propriu”. Există infinit mai mult potenţial subversiv în atitudinea unui 
anume Neagoe Marinescu, care-i îngrădeşte şi lucrează via lui Dumitrache 
Protopopescu, dându-i socoteală pentru aceasta cum „că nu mai sunt ciocoi în ţară”, 
ocărându-l şi atacându-l cu sapa, decât în oricare altă haiducie petrecută în vremea 
zaverei?!. 

Că zavergii bandiți interiorizează și asumă aceleași atitudini anti-ciocoiesti ca şi 
marea masă ţărănească este, într-adevăr cât se poate de plauzibil, căci şi ei provin 
din aceleaşi pături sociale care au de suferit de pe urma unor asemenea stăpâni. Cu 
toate acestea, e greu de acceptat şi dovedit că jafurile lor vor fi acţionat ca un 
mecanism de protest, redistribuire şi justiție socială. Dacă revenim la 
binecunoscutul caz al țăranilor doljeni acuzaţi de ,,hotie şi rebelie” in 1842, o sa 
observăm că o seamă dintre tâlharii aduşi în fata Justiţiei se află totodată si printre 


87 O trecere în revistă a conceptului şi utilitatea pe care o poate dovedi în analiza infracsionalitatii la 
John Lea, “Social Crime Revisited,” Theoretical Criminology 3, no. 3 (August 1999): 307-25, 
https://doi.org/10.1177/1362480699003003003. 

88 Un ţăran oarecare jefuit de un pandur al lui Tudor este menţionat în relatarea lui C. Izvoranu, în 
Iorga, Izvoarele contemporane asupra mişcării lui Tudor Vladimirescu, 370-71, vezi şi 360-61. Jaful 
fără discriminare al zavergiilor înregistrat şi de Mihai Cioranu, în ibid., 254. 

8 Oțetea, Tudor Vladimirescu şi revoluția din 1821, 332. 

°° Câteva cazuri de nesupunere şi contestatare, în Oțetea et al., Documente privind istoria României. 
Răscoala din 1821. Documente interne, 1960, III:164-65 (doc. 67 din 14 octombrie 1822), 166-68 
(doc. 69 din 17 octombrie 1822 ). 

9! Oțetea et al., Documente privind istoria României. Răscoala din 1821. Izvoare narative, V:566. Din 
acest conflict cu Neagoe Marinescu se va naște ulterior şi vendeta cu pandurii din corpul lui 
Solomon, se pare rude ale rănitului. 

semnatarii unor jalbi date „la Măria Sa pentru impovararea ce ni se face de datoriile 
proprietății”. Ele apar anchetatorilor, si ar trebui să apară si istoricilor (în lipsa 
dovezilor documentare gi a altor cazuri similare), ca două momente distincte din 
biografiile acestor haiduci. Situaţia în care se găsesc aceştia, ziua jăluitor la domnie, 
noaptea tâlhar de codru, pledează împotriva încadrării actorului social de la 
începuturile modernităţii în tipologii prestabilite. Ei sunt şi una si alta, în funcţie de 
cum consideră ei că îşi pot negocia mai bine situația în cadrul structurii sociale 
existente şi de cum catadicsesc ei să se angajeze în diferitele sfere ale activităţilor 
lor sociale”. Or, lucrurile nu par să fi stat diferit nici în cazul numeroaselor acte de 
brigandaj care au însoțit răscoala din 1821. 

Așadar, momentul revoluționar dă frâu liber, cum era de așteptat de altfel, acelor 
atitudini care înaintea izbucnirii erau vociferate de obrazele mai de jos doar printre 
dinți sau doar în folclorul propriu, când boierii nu erau prin preajmă. Banditismul, 
în schimb, apare mai degrabă ca o consecinţă nedorită a răscoalei, nefastă atât 
pentru vechile autorităţi, cât si pentru cele nou-instituite, punând în pericol bunul 
mers al revoluţiei şi cuceririle acesteia şi hrănindu-se fără discriminare din averile 
cele multe ale celor puţini şi din cele puţine ale celor multi. Este totodată și una din 
consecințele cele mai de durată ale revoluţiei, neîncetând nici cu capitularea 
liderilor, nici cu înăbuşirea acesteia. Câţi dintre pandurii şi arnautii adunărilor nu se 
vor fi dedat jafului în timpul răscoalei, se vor fi apucat de tâlhărie după înfrângerea 
ei, împinşi de circumstanţe și de autorităţile urmăritoare. lar cum mizeria tinde să 
hrănească mai multă mizerie, alti indivizi, pe care climatul de insecuritate din 
vremea zaverei și cel instalat după încheierea ei îi va fi lăsat fără prea multe 
posibilităţi legale de a-și continua traiul, își caută şi ei izbăvirea în brigandaj. Astfel, 
perioada primelor domnii pământene se prezintă ca o vreme a haiducilor, 
comparabilă în amploare si intensitate doar cu perioada domniei lui Caragea”. Si 
tot ca în vremea lui Caragea, abundența bandelor de tâlhari şi incapacitatea 
autorităților de a pune capăt jafurilor acestora lasă mult mai mult loc negocierii unei 


% Vulpe, Mentalități în Oltenia perioadei regulamentare, 236 (doc. 63 din 5 iunie 1842 ). Un alt 
document al procesului atestă, într-adevăr, că un înscris iscălit de 65 de săteni în acest scop fusese 
redactat de aceștia, fiind ulterior confiscat de autorităţi, ibid., 256 (doc. 66 din 6 iulie 1842 ). 

9% Dacă ar fi să încadrăm atitudinile acestea în schema de răspunsuri de care dispune individul la 
presiunea venită din direcția structurii sociale, schemă întocmită de sociologul Robert K. Merton, 
tâlhăria s-ar încadra la ceea ce el numeşte „inovaţie”, pe când revolta şi, într-o oarecare măsură, 
darea de jalbe s-ar încadra în categoria „răzvrătirii”. Merton atrage însă atenţia că în niciun caz nu se 
referă la nişte tipologii individuale: „Examination of how the social structure operates to exert 
pressure upon individuals for one or another of these alternative modes of behavior must be prefaced 
by the observation that people may shift from one alternative to another as they engage in different 
spheres of social activities.”, Robert King Merton, Social Theory and Social Structure, Enlarged 
edition (New York London: The Free Press Collier-Macmillan, 1968), 133. 

9% Vezi pe larg la Ioan Neacşu, “Haiducia in Tara Românească între 1822 şi 1828,” Studii si articole de 
istorie, no. XI (1968): 221-31. Pentru jafurile arnautilor dispersati imediat după răscoală, vezi 
Claudiu Neagoe, Arndutii în Ţările Române: (secolele XVIII-XIX) studiu istoric (Bucureşti: Ars 
Docendi, 2010), 123-25. 

gratieri. De pildă, un Duta „harambașa de tâlhari”, după doi ani de haiducie, „acum, 
viindu-și în cunoștință, cere mila domniei” și obține la 14 octombrie 1822 o carte de 
iertare de la domnitorul Grigore Ghica”, tot asa cum Iancu Jianu beneficiază pentru 
a treia oară de clementa domnească în 1823%. 

În concluzie, climatul instabil pe care-l declanșează zavera şi incapacitatea 
acesteia de a-şi livra integral si la timp promisiunile face ca prăpastia dintre 
aspirațiile participanţilor şi posibilitățile satisfacerii lor să se mărească. Deşi 
produce şi promovează aşteptări mari, revoluţia oferă prea puţină satisfacţie în acest 
sens maselor cărora i se adresează. În atari condiţii, apelul la mijloace ilegale sau 
neautorizate care să satisfacă aceste aşteptări le apar participanţilor la zaveră ca 
fiind mult mai la îndemână sau chiar de-a dreptul justificate. Pe lângă faptul că 
produce dezechilibre majore la nivelul structurii sociale, favorizând proliferarea 
banditismului, revoluţia se hrănește și din banditismul deja existent, încercând să 
aducă de partea sa pe acei indivizi neaserviti intereselor puterii, pe care caută să o 
răstoarne, totodată unii pricepuţi în mânuirea armelor şi obişnuiţi cu traiul greu prin 
munți şi codri. Asemenea indivizi pot, în principiu, să-şi depășească ambițiile 
individuale, asumând țeluri revoluţionare colective, însă când o fac, acțiunile lor 
capătă o substanţă diferită, una cu adevărat politică, care-i ridică deasupra statutului 
de tâlhar la drumul mare. 

Istoria lumii abundă în asemenea figuri, doar că atunci când ajung sub lupa celor 
mai judiciosi dintre istorici, banditismul lor apare mai degrabă ca o treaptă 
premergătoare carierei lor politice, decât ca parte integrantă a acesteia”. La noi, se 
poate vorbi în asemenea termeni despre Iancu Jianu, care-şi lasă în vremea zaverei 
priceperea haiducească la o parte ca să şi-o dezvolte pe cea diplomatică, sau despre 
Iordache Olimpiotul care, dacă va fi fost într-adevăr bandit înaintea revoltei, ajunge 
în timpul acesteia să-i influențeze decisiv mersul, însă fără apelul la haiducie, 


95 Oțetea et al., Documente privind istoria României. Răscoala din 1821. Documente interne, 1960, 
III:165-66 (doc. 68 din 14 octombrie 1822 ). Trebuie menționat că pe lângă domnitor a stăruit şi 
„dumnealui biv vel clucer Constatin Brăiloiu, ispravnic ot sud Gorj”. 

% Eudoxiu Hurmuzachi and Nicolae Densuşianu, eds., Documente privitore la istoria românilor, vol. 
10 (Bucuresci: Stabilimentulu graficu Socecu & Teclu, 1897), 222-25. 

°7 Aga sunt, de pildă, Pancho Villa în Mexic sau Caragheorghe in Serbia, ambii activând ca bandiți în 
timpul tinereții, înaintea implicării lor în revoluțiile nationale pe care le-au condus ulterior, vezi 
Chris Frazer, Bandit nation: A history of outlaws and cultural struggle in Mexico, 1810-1920 
(Lincoln: University of Nebraska Press, 2006), 188-204; Petrovic, “The Role of Banditry in the 
Creation of National States in the Central Balkans During the 19th Century: A Case Study: Serbia.” 
În acelaşi mod ne putem raporta şi la Pazvantoglu, a cărui carieră politică este precedată de una 
haiducească, vezi Anatolij Filippovit Miller, Mustapha Pacha Bairaktar, Etudes et documents 
concernant le Sud-Est Européen 7 (Bucarest: s.n., 1975), 109. Există şi o specie intermediară, a 
banditului care nu reuşeşte să se transforme în lider al unei mişcări sociale, însă care dă o consistență 
politică activităţii sale, transformându-se în „terorist”. Jesse James, în ciuda recuperării sale de către 
o bună parte a istoriografiei ca bandit (social sau de rând), este surprins de cel mai recent biograf al 
său mai degrabă în termenii terorismului, fiind un aprig apărător al confederatismului post-belic 
american şi dovedind un conservatorism acerb, vezi T. J Stiles, Jesse James Last Rebel of the Civil 
War (New York: Vintage Books, 2003). 

„nesuferind dânsul jafurile”, după cum ne mărturiseşte unul dintre oamenii săi. 
Banditismul şi revolta se configurează deci ca reacții distincte la aceleași presiuni $i 
încercări venite din direcția structurii și relațiilor sociale de la începuturile 
modernităţii. De aceea ele nu trebuiesc confundate si nici substituite una alteia, căci 
una vizează negocierea relaţiei individului (sau cel mult al grupului, în forma cetei 
de haiduci) în cadrul structurii și relaţiilor sociale existente, în timp ce cealaltă e 
mult mai ambițioasă si vizează renegocierea colectivă a însăşi structurii sociale şi a 
relaţiilor care derivă din aceasta. 


